Ratikkatyömaa ei jää talvitauolle – Tässä tarkat tiedot, mitä eri alueilla seuraavaksi tehdään

Vuodesta 2018 tulee Tampereen ratikan rakentamisen vilkkain vuosi. Tavoitteena on rakentaa viisi kilometriä valmista kaksoisraidetta, jatkaa ratasiltojen rakentamista ja katurakentamista sekä viimeistellä johto- ja putkisiirtoja. Esimerkiksi Sammonkadun kiskot pyritään rakentamaan kokonaan ensi vuonna. Raitiotieallianssista kerrotaan, että rakennustöiden ensimmäinen vuosi on sujunut suunnitelmien mukaan niin valmistumisasteen, kustannusten kuin tehtyjen työtuntienkin osalta. Tampereen kaupunginvaltuuston hyväksymä raitiotien ensimmäisen osan tavoitekustannus oli 219,018 miljoonaa euroa. Toteutusvaiheen aikana hankkeen sisältö on tarkentunut, ja tavoitekustannus on nyt 219,521 miljoonaa euroa. –Raitiotien kustannukset ovat suunnitellulla tasolla. Töiden valmiusaste on tällä hetkellä 12 prosenttia ja projektiajasta on käytetty 18 prosenttia, Tampereen kaupungin raitiotien kehitysohjelman projektijohtaja Ville-Mikael Tuominen toteaa. Kun mukaan lasketaan suunnitteluvaiheen hinta 10,5 miljoonaa euroa, on raitiotien kustannukset näillä tiedoilla 230 miljoonaa euroa. Kokonaishintaan sisältyy myös raitiotiehankkeen ulkopuolisia töitä, jotka on järkevää toteuttaa samanaikaisesti. Esimerkiksi Tampereen Veden verkostoa uusitaan 15 kilometrin matkalta. Kustannukset ovat nousseet noin 0,5 miljoonaa euroa alun perin suunnitellusta. Hinnannoususta 268 000 euroa muodostuu kustannusten indeksikorjauksesta ja 236 000 euroa rakennustöissä tehdyistä alkuperäisestä poikkeavista, lähinnä kaupunkikuvaan liittyvistä muutoksista. Muutoksia on tehty materiaalivalintoihin. Paikoin asfalttilaatuja ja kiveysratkaisuja on vaihdettu toisiin ja joitakin tukimuureja päällystetään ympäristöön sopivamman näköisiksi. Sammonkadulle rakennettavassa viherkaistassa päädyttiin ratkaisuun, jossa puut reunustavat rataa molemmin puolin. Lisäpuiden istutus maksaa noin 20 000 euroa. Myös säästöjä on syntynyt, kun erillistä kiskovoitelulaitetta ei tarvitse hankkia. Kiskojen voitelu voidaan tehdä tulevalla vaunukalustolla. Näin työt ovat edenneet Kuten kaikki kaupungilla liikkuvat ovat varmasti huomanneet, ensimmäisen osan eli Hervanta–Pyynikintori–Tays-osuuden rakentaminen on käynnissä kaikilla viidellä lohkolla: keskustassa, Kalevassa, Hervannan valtaväylällä, Hervannassa ja tulevan varikon tontilla. Raidetta on asennettu jo Hämeenkadulle, Itsenäisyydenkadulle, Kanjoninkadulle, Insinöörinkadulle ja Hermiankadulle. Lisäksi kiskoja ja kiintoraidetta on Hervannan valtaväylällä Nekalantien rampilla. –Noin puolet tämän vuoden raideurakasta on valmiina. Syksyn aikana tullaan tekemään vielä Sammonaukiolta Sammonkadulle vievä kaarrekisko-osuus ja Hervannassa Atomipolun vaihdealue sekä Hervannan valtaväylällä Turtolan raitiotiepysäkin kohta. Yhteensä osalle 1 valmistuu kaksoisraidetta 15 kilometriä ja varikkoraidetta kolme kilometriä, Raitiotieallianssin projektipäällikkö Mikko Nyhä kertoo. Raitiotien rakentamisessa on tehty ja tehdään edelleen myös mittavia johto- ja putkisiirtoja pois tulevan radan alta. Johtoja, putkia ja kaapelireittejä uusitaan ja siirretään, jotta niiden mahdolliset korjaustoimet eivät tulevaisuudessa haittaisi raitiotieliikennettä. Rautatienkadun liittymässä sijaitsevaan Posteljooninpuistoon on rakennettu kokonaan uusi hulevesiallas, jolla estetään tulevaisuudessa hulevesien tulviminen asematunneliin. Myös Hämeenpuistoon on rakennettu uutta hulevesilinjaa. Raitiotieallianssi rakentaa kaikkiaan kahdeksan uutta raitiotiesiltaa sekä muokkaa kahdeksaa siltaa raitiotielle sopivaksi. Suurin osa siltatöistä tehdään Hervannan valtaväylän varrella. Tänä vuonna valmistuu jo puolet, eli kaikkiaan kahdeksan siltaa: Kekkosentien raitiotiesilta, Rieväkadun alikulku, Vuohenojan alikulkusilta, Vuohenojan risteyssilta, Turtolan alikulkusilta, Nekalantien ja Sotilaankadun yhdistävä Kokin risteyssilta, Teiskontien alikulkusilta sekä Laulunsilta. Vuoden loppuun mennessä valmistuu myös valtaosa eli kaikkiaan 17 yhteensä 20:stä raitiotien varteen rakennettavasta tukimuurista. Myös näistä suurin osa sijoittuu Hervannan valtaväylälle siltojen yhteyteen. Ensi vuodelle jää tehtäväksi vielä kolme tukimuuria. Näin työt jatkuvat Johto-ja putkisiirrot jatkuvat myös ensi vuonna muun muassa Pirkankadulla, Hämeenpuistossa, Hämeenkadulla, Tekunkadulla, Insinöörinkadulla ja Hermiankadulla sekä osittain vielä Teiskontiellä. Itsenäisyydenkadulla tehdään vaativa viemärilinjan muutos. Myös uusia katuja tulee johto- ja putkisiirtojen piiriin, esimerkiksi Ensitien kohta Kuntokadulla. Raitiotien rakentaminen jatkuu talvikaudella useissa kohteissa. Töitä pyritään jatkamaan läpi talven sikäli kun säät sen sallivat. Kisko-osuuksien valutyöt menevät tauolle, mutta sähkölinjojen ja putkien siirtoja jatketaan. Tuotantopäällikkö Kari Simonen kertoo, että loppuvuoden aikana poikkeusliikennejärjestelyt saattavat helpottaa. Tavoitteena on, että Hervannassa Orivedenkadun ja Kanjoninkadun välinen pätkä Insinöörinkatua palautuu liikenteelle vielä tämän vuoden puolella. Myös Itsenäisyydenkadun Kalevan puoleinen pää saatetaan ehtiä asfaltoida ennen talven tuloa. Osin töitä tehdään työmailla lämmitettävien sääsuojien alla, mutta aikataulua ei ole laskettu leudon talven varaan. –Mitään ei tehdä säästä huolimatta väkisin, eikä töiden jääminen keväälle aiheuta kokonaisaikatauluun suuria muutoksia. 20 asteen pakkasella ei aleta työmailla tekemään kesää, sanoo projektipäällikkö Mikko Nyhä. Keskusta: Pirkankadulla aletaan rakentaa jätevesiviemäriä Pyynikintori–Sepänkatu-välillä noin viikosta 49 alkaen. Pirkankadun eteläreunassa Mariankatu–Mustalahdenkatu-välillä puolestaan jatketaan johtojen ja putkien siirtoja ja uusimista, kaapelireittien rakentamista, jalkakäytävän reunakivien siirtoa katusuunnitelman mukaisesti sekä ratapohjaa valmistelevia töitä. Työt jatkuvat talvikauden yli kelien mukaan. Hämeenkadulla Tuulensuun korttelissa jatketaan kiveyksen tekemistä siirrettävässä teltassa, jossa lämpötila saadaan pysymään töiden vaatimalla tasolla. Näsilinnankatu–Kuninkaankatu-välillä tehdään Hämeenkadun pohjoisreunassa johto- ja putkitöitä. Lisäksi valmistellaan tulevaa raitiotien ratapohjaa. Jos kelit sallivat, saatetaan samalla osuudella aloittaa vastaavat työt myös kadun eteläreunassa. Hämeensillan uusimisen alkaessa aloitetaan mahdollisesti myös vesijohtolinjan muutostyöt Hämeensilta–Keskustori-välillä alkuvuonna. Töiden ajankohta tarkentuu myöhemmin, ja siihen vaikuttaa myös Hämeensillan uusimisen työmenetelmä. Hämeenkadun itäpäässä aloitetaan loppuvuoden aikana vesijohdon rakentaminen kadun eteläreunalla, mikäli kelit sallivat. Työalueena on Hämeenkadun kolme itäisintä korttelia. Itsenäisyydenkadun rautatien alittavassa tunnelissa tehdään talven aikana putki- ja johtosiirtoja. Tunnelissa kulkevat käytännössä kaikki Tampereen merkittävät vesi- ja viemäriputket sekä suuri määrä erilaisia tietoliikennekaapeleita, jotka on siirrettävä ratatöiden tieltä. Uusia linjoja ja reitityksiä tehdään osittain louhimalla. Itsenäisyydenkadun ja Tammelan puistokadun risteyksessä siirretään viemärilinjaa pois tulevan radan alta. Työt jatkuvat arviolta marraskuun lopulle. Itsenäisyydenkadun itäpäässä, kadun pohjoisreunassa, voidaan loppusyksyn ja talven aikana tehdä kelien salliessa kiintoraidelaattaa. Syksyn aikana on tavoitteena saada valmiiksi osuus Salhojankatu–Kalevan puistotie, ja jos kelit mahdollistavat, jatkaa töitä Salhojankadusta länteen. Kaleva: Sammonaukiolla ja Sammonkadulla tehdään marraskuusta alkaen raitiotien pohjanvahvistusta Sammonaukion ja Sammonkadun länsipään välillä. Sammonkadulla liikenne ohjataan töiden aikana molemmin puolin työaluetta. Sammonaukion tilapäiset liikennejärjestelyt säilyvät toistaiseksi nykyisinä. Teiskontiellä on tänä vuonna tehty jo viemärilinjan siirtoa eli ensi vuodelle suunniteltuja töitä. Ilmarinkadun risteyksessä alkaa vesijohtolinjan poikitus poraamalla ABC-huoltoaseman kohdalla noin viikolla 49. Taysin kohdalla Teiskontiellä rakennettava tukimuuri valmistuu marraskuun lopulla. Rieväkadun kautta Hervannan valtaväylän vierellä kulkeva kevyen liikenteen reitti saadaan jälleen syksyn aikana käyttöön. Talven aikana Rieväkadulla tehdään maamassojen vaihtoa, mutta töillä ei ole merkittävää vaikutusta Rieväkadun liikenteeseen. Hervannan valtaväylä: Hervannan valtaväylän pohjoisosassa tulevat tänä vuonna valmiiksi kaikki tukimuurit, portaat ja kaiteet. Ratapohja valmistuu Rieväkatu–Vuohensillankatu-välillä sellaiseksi, että siihen voidaan levittää sepeliä. Hervannan valtaväylän sepeliraideosuus toteutetaan vasta kun kaikki sillat osuudella ovat valmiina eli arviolta kesällä 2019. Tulevana talvena Hervannan valtaväylällä tehdään valtatie 9:n ja Kanjonin sillan välillä maankaivua ja louhintaa. Suutalanahteen kohdalta kaivetaan pois pehmeitä maita, ja aluetta täytetään etelämpää Hervannan valtaväylän varrelta louhitulla kivellä. Hervannan valtaväylälle tehdään väliaikainen liittymä Suutalanahteelta, jolla voidaan rauhoittaa Suutalanahteen asuinalueen liikennettä töiden ajaksi. Syksyn kuluessa tehdään myös Turtolan tulevalle raitiotiepysäkille kiintoraidelaattaa. Hervanta: Insinöörinkadulla tehdään syksyn mittaan vielä viemäri- ja vesijohtolinjoja Orivedenkatu–Opiskelijankatu-välillä. Lisäksi tehdään vesijohdon siirtoa kauppakeskus Duon edustalla, Lindforsinkadun ja Ahvenispolun välisellä katuosuudella. Töitä tehdään noin kahdensadan metrin osuudelta, ja ne kestävät ensi vuoden alkuun. Atomipolun liittymässä on suunniteltu tehtäväksi vaihteen asennusta Insinöörinkadun osuudella. Työt tehdään mahdollisesti lämmitettävässä teltassa oikean asennuslämpötilan varmistamiseksi. Hermiankadulla jatketaan ratapohjan louhintoja talven aikana. Tavoite on saada levitettyä Hermiankatua, ja sen jälkeen siirtää liikenne levitetylle osuudelle, jolloin voidaan jatkaa johto- ja putkisiirtoja sekä ratapohjan tekemistä kadun pohjoisreunalla. Hermiankadun ja Hervannantien risteyksessä tehdään mahdollisesti vesijohtoon liittyviä putkistotöitä. Raitiotievarikon tontilla Hervannassa jatketaan louhintoja myös talvikautena. Louhinnat kestävät ensi vuoden elokuun alkuun. Louhintaurakan jälkeen tontin maarakennustyöt jatkuvat putkilinjojen ja pylväsperustusten rakentamisella sekä pohjanvahvistuksilla. Varsinaisten varikkorakennusten rakentaminen voi alkaa vuoden 2019 keväällä. Täydennetty 1.11. klo 11.49: Lisätty tietoja kustannuksista ja talviajan töistä.